
Nagy (kamat)lábon élők: Jakob Fugger (1459-1525) és a római egyház kapcsolata

A mindössze három generáció alatt feltörekvő augsburgi Fugger-família Európa egyik vezető kereskedő- és bankházává nőtte ki magát a XV. század végére. A Fuggerek főbb üzleti tevékenységei (bányavállalkozás, textil-, nemesfém- és rézkereskedés, illetve hitelnyújtás) a XV–XVI. századi Európában jelentős hatást gyakoroltak az egyház életére, míg döntő befolyással voltak a kontinens gazdasági és politikai alakulására is.
A XV–XVI. századi magyar réz- és nemesfémpiac bányászati kiaknázásának céljából létrejött Fugger-Thurzó társaság több éven keresztül uralta a rézkitermelést. Pénzügyi ügyleteik során pedig a Fuggerek nemcsak hitelt nyújtottak, hanem az egyház által előírt kamattilalom idején arra is lehetőséget biztosítottak az egyházi vezetőknek, hogy a Fugger-bankba titokban befektessék tőkéjüket a hozam érdekében. E lehetőséggel a brixeni hercegérsek és egyben a Fuggerek csendestársa, Melchior von Meckau is élt. A szimónia virágkorában működő Brandenburgi Albrecht mainzi érsek Fugger-pénzből tudta halmozni az egyházi hivatalokat, illetve a Szent Péter-bazilika építését és a Svájci Gárda létrehozásának költségeit is a Fuggerek finanszírozták. Az 5%-os kamat legalizálása érdekében – feltételezhetően Jakob Fugger bátorítására – Johannes Eck 1515-ben disputát indított. Bár a források részben ellentmondanak egymásnak, mégis valószínűsíthető, hogy a pápa burkoltan engedélyezte a kamatszedést. Mindezeken keresztül Jakob Fugger tevékenysége közvetetten hozzájárult a reformáció kirobbanásához.
Jelen tanulmány a Fuggerek biográfusa és monográfusa, Götz Freiherr von Pölnitz máig megkerülhetetlen forrásértékű könyvére alapoz, illetve Aloys Schulte, Benjamin Scheller, Greg Steinmetz, Günter Ogger, Hermann Zsuzsanna és Jacob Strieder műveire támaszkodik.
A kutatási eredmények tükrében megállapítható, hogy a katolikus egyházzal való politikai és gazdasági összefonódás jelentette tulajdonképpen a Fuggerek gazdagodásának kulcsát a titkos befektetések kamatozása által, miközben a kamat legalizálásával a kapitalizmus térnyeréséhez is hozzájárult. A jól szervezett vállalati struktúrával felépített Fugger-korszak (1470 és 1560) egybeesik Európa gazdasági szférájának fellendülésével. E jelentősen változó korszakban, a reformáció előszelében és örökös hiányában felmerül a kérdés, hogy a rászorulóknak szánt Fuggerei épületkomplexumának létrehozásában Jakob Fuggert mi motiválhatta.



